Brande: Pasop vir fopnuus | Netwerk24
Brande: Pasop vir fopnuus
25 Oktober 2020 00:49
Van die boodskappe en video's wat gemoedere in brandgeteisterde dele van die land onnodig opjaag sluit in:
'n Video van kinders wat in 'n stuk droë veld hardloop wat hulle klaarblyklik aan die brand gesteek het. 'n Manstem sê: "Kyk die bogghers wat al weer die veld aan die brand slaan (sic)."
Volgens dr. Jack Armour van Vrystaat Landbou is dié video geneem tydens 'n protesoptog wat op 27 Julie in Jacobsdal plaasgevind het;
'n Foto doen die ronde van 'n brandende vragmotor met voer wat aan brandgeteisterde boere geskenk en wat blykbaar deur kwaadwilliges aan die brand gesteek is.
Volgens Gys Olivier, voorsitter van Agri Hertzogville, het dié vragmotor naby Warrenton op die N12 omgeslaan en vonke het die bale aan die brand laat slaan;
Twee foto's van dieselfde sleepwa vol veevoer doen die ronde, een van hulle met die boodskap dat dit opsetlik aan die brand gesteek is. Dié foto is stokoud en is, sover Rapport kon vasstel, in alle waarskynlikheid reeds in 2017 in die Wes-Kaap geneem; en
'n Ander boodskap vertel van 'n moedelose boer "wat sy laaste bakkie in die vuur ingery het en sy beursie en sy selfoon ook (in die vuur) gegooi het". Ondanks verskeie navrae kon Rapport nie hierdie verhaal bevestig kry nie.